ፕሬዝዳንት አል ሲ ሲ በህዳሴ ግድብ ዙሪያ ለመደራደር መዘጋጀታቸው የኢትዮጵያ የጋራ ተጠቃሚነት መርህ ትክክለኛ መሆኑን ማሳያ ነው
አዲስ አበባ ፤ ሰኔ 26/2006 (ዋኢማ) –  የግብጹ ፕሬዝዳንት አብዱል ፈታ አል ሲ ሲ በታላቁ ህዳሴ ግድብ ዙሪያ ለመደራደር መዘጋጀታቸው ኢትዮጵያ ስታራምድ የነበረውን የጋራ ተጠቃሚነት መርህ ትክክለኛ መሆኑን እንደሚያረጋግጥ በሚኒስትር ዴኤታ ማእረግ የጠቅላይ ሚኒስትሩ ልዩ ረዳት ገለጹ።የጠቅላይ ሚኒስትሩ ልዩ ረዳት አቶ ጌታቸው ረዳ ለኢትዮጵያ ዜና አገልግሎት እንደተናገሩት አብዱል ፈታ አል ሲ ሲ የግብፅ ፕሬዝዳንት ሆነው ከተመረጡ ወዲህ በህዳሴው ግድብ ዙሪያ ከኢትዮጵያ ጋር ለመነጋገር ዝግጁነታቸውን አሳይተዋል።ይህም ኢትዮጵያ ለረዥም አመታት በአባይ ዙሪያ ስታራምድ የቆየችውን የጋራ ተጠቃሚነት መርህና አቋም ትክክለኛ መሆኑን ማሳያ እንደሆነ ገልጸዋል።ኢትዮጵያ የታላቁ ህዳሴ ግድብ ግንባታ በይፋ ከተጀመረ አንስቶ ግድቡ ዘርፈ ብዙ ጠቀሜታ እንዳለው በተደጋጋሚ ስትገልጽ መቆየቷን ያስታወሱት አቶ ጌታቸው በግብጽ መሪዎች ዘንድ ግን አሉታዊ አመለካከት ሲንጸባርቅ እንደነበር ጠቅሰዋል።አቶ ጌታቸው እንዳሉት በቅርቡ ወደ ፕሬዚዳንትነት መንበር የመጡት ፕሬዝዳንት አል ሲ ሲ በግድቡ ዙሪያ ለውይይት ዝግጁ መሆናቸው የሁለቱን አገራት የጋራ ጥቅም ታሳቢ ያደረገ ጠንካራ ወዳጅነት ለመመስረት ፍላጎት ማሳየታቸው ግንኙነቱን ወደ አዲስ ምእራፍ ለማሸጋገር አስተዋጽኦ ይኖረዋል።አቶ ጌታቸው እንደተናገሩት በኢኳቶሪያል ጊኒ ዋና ከተማ ማላቦ በተካሄደው 23ኛው የአፍሪካ ህብረት የመሪዎች ጉባኤ ላይ ከጠቅላይ ሚኒስትር ሃይለማሪያም  ደሳለኝ ጋር  የተገናኙት ፕሬዝዳንት አብዱል ፈታ አል ሲ ሲ አገራቸው ተቋርጦ ወደነበረው ድርድር እንደምትመለስ ገልጸውላቸዋል።በወቅቱ ሁለቱ መሪዎች በአገራቱ የጋራ ጉዳዮች ላይ መወያየታቸውንና የህዳሴው ግድብ ለሱዳንና ግብጽ ከፍተኛ ጥቅም ከማስገኘቱም በላይ የትኛውንም አገር ብሄራዊ ጥቅም ለመጉዳት ተብሎ  የተጀመረ ፕሮጀክት አለመሆኑን ፕሬዝዳንት አልሲሲ ግንዛቤ እንዲያገኙ ማድረግ ተችሏል።ጠቅላይ ሚኒስትር ሃይለማሪያም እና ፕሬዝዳንት አል ሲ ሲ በ 7 ጉዳዮች ላይ የተወያዩ ቢሆንም ምንም አይነት የስምምነት ፊርማ እንዳልተካሄደም አቶ ጌታቸው አስረድተዋል።መሪዎቹ በውይይታቸው ወቅት ሁለቱ አገራት በቀጣይ በፖለቲካዊ፤ኢኮኖሚያዊና ማህበራዊ ጉዳዮች ላይ በጋራ ለመስራት የሚያስችል መግባባት ላይ መድረሳቸውንም ጠቁመዋል።የውጭ ጉዳይ ሚኒስቴር ቃል አቀባይ አምባሳደር ዲና ሙፍቲ በበኩላቸው ኢትዮጵያ ከማንኛውም አገር ጋር በጋራ ጥቅሞች ላይ የተመሰረተ ወዳጅነት መርህን መከተሏ በተለያዩ አገራት ዘንድ ያላትን ተቀባይነት ማሳደጉን ተናግረዋል።የኢትዮ-ግብጽ ግንኙነትም በጋራ ጥቅሞችና በመከባበር ላይ የተመሰረተ እንደሆነ ጠቅሰዋል።አምባሳደሩ እንዳሉት ኢትዮጵያ የኢንቴቤውን የናይል ቤዚን ኢኒሼቲቭ የትብብር ማእቀፍ የተፋሰሱ አገራት ስምምነቱን የየአገራቱ የህጎቻቸው አካል እንዲያደርጉት ግፊት እያደረገች ትገኛለች።ከዚህ በፊት በኢትዮጵያ፤ግብጽና ሱዳን መካከል ሲካሄድ የነበረውና የተቋረጠው የሶስትዮሽ ምክክር መድረክ ፕሬዝዳንት አል ሲ ሲ ለመቀጠል ፍላጎት በማሳየታቸው ውይይቱ ሊቀጥል እንደሚችልም አምባሳደር ዲና ገልጸዋል ። (ኢዜአ)